
PATVIRTINTA
								Ukmergės rajono savivaldybės
administracijos direktoriaus 
2022 m. rugpjūčio 10 d.
įsakymu Nr. 13-1329


UKMERGĖS RAJONO SAVIVALDYBĖS ADMINISTRACIJOS
TEISĖS IR PERSONALO SKYRIAUS NUOSTATAI

I SKYRIUS
BENDROSIOS NUOSTATOS

1. Ukmergės rajono savivaldybės administracijos Teisės ir personalo skyriaus (toliau – Skyrius) nuostatai reglamentuoja Skyriaus uždavinius, funkcijas, teises ir veiklos organizavimą. 
2. Skyrius yra Ukmergės rajono savivaldybės (toliau – Savivaldybė) administracijos struktūrinis padalinys, tiesiogiai pavaldus Ukmergės rajono savivaldybės administracijos (toliau – Administracija) direktoriui ir sprendžiantis Skyriaus kompetencijai priskirtus klausimus.
3. Skyrius neturi juridinio asmens teisių, jo veikla yra finansuojama iš Savivaldybės ir valstybės biudžeto.
4. Skyrius savo veikloje vadovaujasi Lietuvos Respublikos Konstitucija, Lietuvos Respublikos įstatymais, Vyriausybės nutarimais, Savivaldybės institucijų teisės aktais, kitais teisės ir šiais nuostatais.
5. Skyrius teisės aktų nustatyta tvarka turi savo blanką su Savivaldybės herbu, kuris naudojamas pagal Skyriaus kompetenciją.

II SKYRIUS
SKYRIAUS UŽDAVINIAI IR FUNKCIJOS

6. Skyriaus uždaviniai yra šie:
6.1. vertinti Savivaldybėje priimamų teisės aktų projektų, įvairių sutarčių ir susitarimų atitikimą galiojantiems teisės aktams; 
6.2. užtikrinti tinkamą Savivaldybės ir Administracijos interesų atstovavimą visų instancijų Lietuvos Respublikos teismuose, ikiteisminėse ir kitose institucijose; 
6.3. užtikrinti efektyvų pirminės teisinės pagalbos teikimą;
6.4. užtikrinti tinkamą Lietuvos Respublikos korupcijos prevencijos įstatymo reikalavimų įgyvendinimą ir kontrolę Savivaldybėje;
6.5. padėti Administracijos direktoriui formuoti personalo valdymo politiką ir valdyti personalą;
6.6. organizuoti žmogiškųjų išteklių plėtrą ir dalyvauti formuojant Administracijos organizacinę kultūrą;
6.7. organizuoti Administracijos darbuotojų saugą ir sveikatą reglamentuojančių teisės aktų reikalavimų įgyvendinimą ir kontrolę.
7. Skyrius, įgyvendindamas nustatytus uždavinius, atlieka šias funkcijas:
7.1. Teisės srityje:
7.1.1. teikia teisines konsultacijas Administracijos valstybės tarnautojams ir darbuotojams teisės taikymo, teisės aktų ir sutarčių rengimo ir tobulinimo klausimais;
7.1.2. vertina, ar Administracijos valstybės tarnautojų ir darbuotojų parengti ir pateikti derinti Savivaldybės institucijų teisės aktų ir sutarčių projektai atitinka įstatymus, kitus teisės aktus ir teisės technikos reikalavimus;
7.1.3. Savivaldybės mero, Administracijos direktoriaus pavedimu ar Skyriaus vedėjo iniciatyva rengia Savivaldybės institucijų teisės aktų projektus;
7.1.4. atstovauja Savivaldybei ir Administracijai visų instancijų Lietuvos Respublikos teismuose ir ikiteisminėse ginčų institucijose, teisėsaugos institucijose bei vykdymo procese;
7.1.5. rengia Savivaldybės ir Administracijos vardu procesinius dokumentus civilinėse, administracinėse ir baudžiamosiose bylose bei vykdymo procese;
7.1.6. Administracijos direktoriaus pavedimu nagrinėja piliečių ir kitų asmenų prašymus, pareiškimus, skundus;
7.1.7. organizuoja ir teikia valstybės garantuojamą pirminę teisinę pagalbą Savivaldybės gyventojams bei vykdo pirminės teisinės pagalbos teikimo kontrolę:
7.1.7.1. teikia teisinę informaciją, teisines konsultacijas apie galiojančius teisės aktus ir jų taikymą;
7.1.7.2. rengia dokumentus, skirtus valstybės ir savivaldybių institucijoms, išskyrus procesinius dokumentus;
7.1.7.3. padeda užpildyti prašymą antrinei teisinei pagalbai;
7.1.7.4. teikia patarimus dėl ginčo sprendimo ne teismo tvarka, apie taikaus ginčo sprendimo galimybes, teisė aktų nustatyta tvarka vykdo mediaciją;
7.1.7.5. rengia taikos sutartis;
7.1.7.6. Savivaldybės interneto svetainėje, per visuomenės informavimo priemones, susitikimuose su Savivaldybės gyventojais informuoja vietos gyventojus apie galimybes gauti valstybės garantuojamą teisinę pagalbą ir jos teikimo sąlygas;
7.1.7.7. rengia ir teikia Valstybės garantuojamos teisinės pagalbos tarnybai Lietuvos Respublikos teisingumo ministro nustatyta tvarka ataskaitą apie Savivaldybės veiklą organizuojant ir teikiant valstybės garantuojamą pirminę teisinę pagalbą;
7.1.7.8. konsultuoja gyventojus vartotojų teisių apsaugos ir konkurencijos užtikrinimo klausimais, teikia ataskaitas atsakingoms institucijoms teisės aktų nustatyta tvarka;
7.1.8. vykdo (organizuoja vykdymą) Lietuvos Respublikos korupcijos prevencijos įstatyme savivaldybės administracijai priskirtas funkcijas;
7.1.9. analizuoja Lietuvos Respublikos galiojančius teisės aktus, siūlo Lietuvos savivaldybių asociacijai, Administracijos padaliniams dėl valstybės ir savivaldybės institucijų priimtų norminių teisės aktų keitimo, papildymo, naikinimo ar naujų rengimo;
7.1.10. dalyvauja Savivaldybės tarybos, prireikus, komitetų posėdžiuose; dalyvauja darbo grupių, komisijų darbe, prireikus Administracijos padalinių, Savivaldybės įstaigų, bendrovių, organizacijų atstovų pasitarimuose, pasisako savo kompetencijos klausimais; 
7.1.11. vykdo kitas teisės aktuose numatytas funkcijas teisės srityje.
7.2. Personalo srityje:
7.2.1. atsižvelgdamas į Savivaldybės strateginius tikslus ir uždavinius, teikia Administracijos direktoriui siūlymus dėl žmogiškųjų išteklių poreikio ir efektyvaus panaudojimo;
7.2.2. kartu su kitais Administracijos padaliniais atlieka Administracijos padalinių funkcijų ir (ar) Administracijos pareigybių analizę ir pagal savo kompetenciją teikia Administracijos direktoriui siūlymus dėl įstaigos ar darbo organizavimo tobulinimo atsižvelgiant į teisės aktuose Administracijai nustatytus uždavinius;
7.2.3. padeda Administracijos padalinių vadovams vykdyti valstybės tarnautojų ir darbuotojų adaptavimą ir integravimą įstaigoje;
7.2.4. padeda Administracijos direktoriui formuoti Administracijos valstybės tarnautojų ir darbuotojų mokymo prioritetus, sudaro Administracijos valstybės tarnautojų ir darbuotojų mokymo planus, organizuoja jų įgyvendinimą, atlieka kitas su žmogiškųjų išteklių plėtros organizavimu susijusias funkcijas;
7.2.5. padeda Administracijos direktoriui kurti ir įgyvendinti Administracijos valstybės tarnautojų ir darbuotojų motyvacijos sistemą;
7.2.6. rengia Administracijos darbo tvarką reguliuojančių teisės aktų projektus;
7.2.7. rengia Savivaldybės institucijų teisės aktų projektus ir kitus dokumentus personalo valdymo klausimais;
7.2.8. pagal kompetenciją kartu su kitais Administracijos padalinių vadovais kontroliuoja darbo tvarkos taisyklių laikymąsi, teikia Administracijos direktoriui siūlymus dėl darbo drausmės, darbo ir tarnybos sąlygų Administracijoje gerinimo;
7.2.9. rengia Administracijos valstybės tarnautojų ir darbuotojų pareigybių sąrašus, konsultuoja Administracijos padalinių vadovus pareigybių aprašymų rengimo klausimais, teikia jiems siūlymus dėl pareigybių aprašymų keitimo ir papildymo;
7.2.10. organizuoja Administracijos valstybės tarnautojų ir darbuotojų bei Savivaldybei pavaldžių įstaigų ir įmonių (toliau – Savivaldybės įstaigos) vadovų priėmimą į pareigas ir atleidimą iš jų; atlieka kitas funkcijas, susijusias su personalo ir Savivaldybės įstaigų vadovų darbo santykiais;
7.2.11. atlieka konkursų į Administracijos valstybės tarnautojų ir darbuotojų,  Savivaldybės įstaigų vadovų pareigas organizacinį darbą;
7.2.12. Administracijos direktoriaus pavedimu atlieka asmens, atsakingo už valstybės tarnautojų registro duomenų tvarkymą, funkcijas;
7.2.13. organizuoja Administracijos valstybės tarnautojų ir darbuotojų,  Savivaldybės įstaigų vadovų veiklos vertinimą;
7.2.14. organizuoja atostogų, komandiruočių, nuotolinio darbo suteikimą Administracijos valstybės tarnautojams ir darbuotojams, Savivaldybės įstaigų vadovams;
7.2.15. padeda Administracijos direktoriui įgyvendinti Administracijos valstybės tarnautojų ir darbuotojų socialines ir kitas garantijas;
7.2.16. organizuoja ir atlieka Administracijos direktoriaus ir Savivaldybės mero pavedimu tarnybinių nusižengimų ir darbo drausmės pažeidimų tyrimus;
7.2.17. pagal kompetenciją padeda Administracijos direktoriui užtikrinti Administracijos valstybės tarnautojų ir darbuotojų elgesio ir profesinės etikos normų laikymąsi;
7.2.18. padeda Administracijos direktoriui kontroliuoti, kaip asmenys, dirbantys valstybės tarnyboje, vykdo Lietuvos Respublikos viešųjų ir privačių interesų derinimo valstybinėje tarnyboje įstatymo nuostatas;
7.2.19. dalyvauja darbo grupių ir komisijų veikloje, pasitarimuose personalo klausimais;
7.2.20. formuoja, tvarko ir teisės aktų nustatyta tvarka perduoda Administracijos archyvui Administracijos personalo, Savivaldybės įstaigų vadovų asmens bylas ir kitas archyvines bylas personalo klausimais;
7.2.21. rengia Savivaldybės institucijų teisės aktų projektus, susijusius su Lietuvos Respublikos darbuotojų saugos ir sveikatos įstatymo ir jį įgyvendinančių teisės aktų reikalavimų įgyvendinimu;
7.2.22. supažindina valstybės tarnautojus ir darbuotojus su darbų saugos ir gaisrinės saugos reikalavimais;
7.2.23. pagal kompetenciją vykdo kitas teisės aktų nustatytas funkcijas ir Administracijos direktoriaus pavedimus personalo administravimo srityje;
7.3. Vykdo mažos vertės viešuosius pirkimus, rengia ir įgyvendina sutartis, skirtas Skyriaus funkcijoms įgyvendinti.

III SKYRIUS
SKYRIAUS TEISĖS

8. Skyrius, įgyvendindamas jam pavestus uždavinius ir atlikdamas funkcijas, turi teisę: 
8.1. gauti iš Administracijos struktūrinių padalinių, kitų įstaigų dokumentus ir informaciją, kurių reikia Skyriaus uždaviniams įgyvendinti ir funkcijoms atlikti; 
8.2. teikti pasiūlymus Savivaldybės merui ir Administracijos direktoriui organizaciniais ir lokalinių teisės aktų rengimo, pakeitimo, tikslinimo klausimais;
8.3. Administracijos direktoriui, Savivaldybės merui pavedus pagal savo kompetenciją atstovauti Savivaldybei  kitose institucijose, įstaigose, teismuose; 
8.4. teikti informaciją Administracijos direktoriui apie pastebėtus teisės aktų, lokalinių teisės normų pažeidimus;
8.5. inicijuoti komisijų, darbo grupių sudarymą pagal Skyriaus kompetenciją iškilusiems klausimams ir problemoms spręsti;
8.6. teikti Administracijos direktoriui pasiūlymus dėl Skyriaus darbo organizavimo gerinimo;
8.7. dalyvauti mokymuose ir kelti savo kvalifikaciją; 
8.8. naudotis kitomis Lietuvos Respublikos įstatymų ir kitų teisės aktų nustatytomis teisėmis.
	
IV SKYRIUS
SKYRIAUS VEIKLOS ORGANIZAVIMAS

9. Skyriui vadovauja vedėjas, kurį į pareigas skiria ir iš jų atleidžia Administracijos direktorius Lietuvos Respublikos valstybės tarnybos įstatymo nustatyta tvarka. 
10. Skyriaus vedėjas tiesiogiai pavaldus ir atskaitingas Administracijos direktoriui. 
11. Skyriaus vedėjas užtikrina, kad Skyriaus veikloje būtų laikomasi Lietuvos Respublikos įstatymų, vykdomi Vyriausybės nutarimai, Savivaldybės tarybos sprendimai, Savivaldybės mero potvarkiai, Administracijos direktoriaus įsakymai.
12. Skyriaus vedėją jam nesant pavaduoja Skyriaus vedėjo pavaduotojas. Nesant Skyriaus vedėjo pavaduotojui jo funkcijas laikinai vykdo kitas Skyriaus valstybės tarnautojas, paskirtas Administracijos direktoriaus įsakymu. 
13. Skyriaus valstybės tarnautojai tiesiogiai pavaldūs ir atsiskaito Skyriaus vedėjui, jam nesant – vedėjo pavaduotojui.
14. Skyriaus valstybės tarnautojams keliami specialūs reikalavimai bei funkcijos nustatomos pareigybių aprašymuose.
15. Atleidžiami iš pareigų arba perkeliami į kitas pareigas Skyriaus valstybės tarnautojai privalo perduoti reikalus (nebaigtus vykdyti dokumentus, nebaigtus spręsti klausimus, turimas bylas ir kt.), taip pat informacinę ir norminę medžiagą, spaudus. Skyriaus vedėjas paskiria valstybės tarnautoją, atsakingą už perduodamų reikalų tvarkymą. Vedėjas reikalus perduoda Administracijos direktoriaus paskirtam valstybės tarnautojui arba Administracijos direktoriui. Perduodant reikalus surašomas perdavimo priėmimo aktas, kurį pasirašo reikalus perdavęs ir reikalus priėmęs asmuo, tvirtina Administracijos direktorius. 

V SKYRIUS
BAIGIAMOSIOS NUOSTATOS

16. Skyriaus nuostatus, jų pakeitimus, papildymus tvirtina Administracijos direktorius.
17. Skyrius reorganizuojamas ar likviduojamas Savivaldybės tarybos sprendimu teisės aktų nustatyta tvarka. Šiuo atveju Skyrius savo įgaliojimus perduoda naujiems Administracijos struktūriniams padaliniams, kuriems priskiriamos Skyriaus funkcijos.

			
